ร้านเค้กชิลชิล เป็นร้านกาแฟและเบเกอรี่เก่าแก่ร้านหนึ่งในหาดใหญ่ค่ะ แต่เดิมใช้ชื่อ ชิลชิล เน้นคอนเซ็ปจิบชาแลบอนไช กฎหลักคือห้ามถ่ายภาพภายในร้าน จึงไม่เป็นที่รู้จักมากนัก ปัจจุบันได้ทำการรีโนเวทตกแต่งใหม่ฉลองครบรอบ 10 ปีของร้านและเปิดกว้างมากขึ้น

พิกัด: ร้านตั้งอยู่ในซอย ขับตรงมาทางถนนจิระนคร หน้าปากซอยคือร้านก๋วยเตี๋ยวสุโขทัยค่ะ เลี้ยวเข้าไปไม่ถึง 50 เมตรร้านอยู่ทางขวามือ สามารถจอดรถได้ริมถนนค่ะ

ร้านแบ่งออกเป็น 2 โซนค่ะคือด้านในห้องแอร์ ตกแต่งออกจีนมีของโบราณๆ โชว์ค่ะ กะด้านนอกมีห้องชา ตรงนี้มีการโชว์ชงชาสดๆ ให้ชิมด้วย ส่วนที่นั่งจะตกแต่งด้วยบรรดารากไม้และของโบราณๆ ค่ะ เหมาะกับจิบชาเม้ามอยกับเพื่อนๆค่ะ

ส่วนขนมของทางร้านมีพวกเค้กนิดหน่อยและเน้นไปทางพาย ขนมปังปิ้งต่างๆ ลองสั่ง ดังนี้
1.ขนมปังปิ้งแฮมชีส: เสิร์ฟมาอุ่นๆ แฮมเยอะ ชีสเยอะมาก ขนมปังกรอบดีค่ะ ชีสเยอะแต่ไม่เยิ้มเท่าไหร่ พอทานได้ค่ะ
2.ชาแอปเปิ้ล: หอมกลิ่นชาและกลิ่นแอปเปิ้ลชัดเจนมากๆ ร้านนี้เด่นที่ชาจริงๆ
3.กีวี่โซดา: ค่อนข้างจืดค่ะ แต่ซ่ามาก โซดาเยอะ

รวมๆแล้ว ร้านทำใหม่การบริการเป็นกันเองมากขึ้นสามารถถ่ายภาพได้ตามสบาย คนไม่พลุกพล่านเหมาะกับวันว่างๆ จิบชากาแฟสโลวโลฟ์พบปะกับเพื่อนๆ ค่ะ